དེ་ཡང་གཞི་ཡེ་སངས་རྒྱས་པའི་རྒྱུད་ལས།ཐབས་ལམ་གནད་དྲུག་ཉམས་སུ་མྱོང་བ་གཅེས།།ཐབས་ལམ་དོན་གཉེར་སྒོམ་བསྲན་ཆེ་བ་གཅེས།།ཞེས་གསུངས་པ་ལྟར།འཕོ་སྦྱང་དང་དངོས་གཞིའི་ལྟ་ཁྲིད།རྩ་རླུང་དང་འཁོར་འདས་རུ་ཤན།བཅུད་ལེན་དང་ཁྲེགས་ཆོད་ཐོད་བརྒལ།མུན་ཁྲིད་དང་སྣང་བཞིའི་ཉམས་ལེན།ཨར་གཏད་དང་ཉིན་སྣང་མཚན་སྣང་སོགས་ལོ་གསུམ་སྒྲུབ་གྲྭའི་སྦྱངས་པ་མཐར་ཕྱིན་མཛད་པས།རྗེ་དགོངས་མཛོད་ཆེན་པོས།རྟོགས་པ་རི་བོ་བཞིན་དུ་འཕོ་འགྱུར་མེད།།ཅེས་པའི་ཐུན་མོང་དང་ཐུན་མོང་མ་ཡིན་པའི་ཉམས་རྟོགས་ཀློང་དུ་བརྡོལ་ཞིང་གྲུབ་པའི་གོ་འཕང་མཐོན་པོར་ངང་གིས་གཤེགས།ཞོར་དུ་སྒྲ་དང་སྡེབ་སྦྱོར།རྩིས་དང་སྙན་ངགབཟོ་དང་མངོན་བརྗོད།སྨན་དང་ཟློས་གར་སོགས་བཅུ་ཕྲག་རིག་པའི་གནས་ལ་སྦྱངས་པ་དཔྱིས་ཕྱིན་པར་མཛད་པས།ཀུན་མཁྱེན་བླ་མའི་ཐུགས་མཉེས་ཏེ་སྙན་ཚིག་ཕྲེང་བའི་ལམ་ནས་བསྔགས་བརྗོད་དང་བཅས་བརྡ་སྤྲོད་ཀུན་བཤད་ཀྱི་མཚན་ལ་ང༷ག་དབ༷ང་དབྱ༷ངས་ལྡ༷ན་དགྱེ༷ས་པ༷འི་བློ༷་གྲོ༷ས་ཞེས་ལྔ་རིག་མཁས་པའི་ཁྲི་འཕང་ལ་མངའ་གསོལ་མཛད་ཅིང་མཚན་སྙན་གྲགས་པའི་འབྲུག་སྒྲ་ཕྱོགས་སུ་ལྡིར།